བོད་མིའི་སྒྲིག་འཛུགས་ནས་རང་དབང་ལྡན་པའི་རྒྱལ་ཁབ་ཅིག་ནང་བཞིན་གྱིས་གསར་འབྱོར་ཚོར་མཐུན་རྐྱེན་བསྐྲུན་པ་ཉུང་དྲགས་མེད་ཀྱང་མུ་མཐུད་བཞུགས་སྒར་དྷ་རམ་ས་ལའི་ཉེ་འཁོར་ནས་ས་ཁང་རག་པར་འབད་བརྩོན་གནང་རྒྱུ་ཡིན་སྐོར་གསུངས་སོང་།དེ་རིང་གྲོས་ཚོགས་ཚོགས་དུས་དྲུག་པའི་ལས་ཉིན་༣པའི་ཉིན།ཁ་སང་གི་ལས་རིམ་མཇུག་སྐྱོང་གནང་སྟེ་ནང་སྲིད་ཀྱི་ལས་ཁུངས་མ་ལག་དང་བཅས་པའི་ལས་བསྡོམས་ཐོག་སྤྱི་ཡོངས་ནས་བགྲོ་གླེང་དང་།ནང་སྲིད་བཀའ་བློན་འཁོར་ལྷ་ཚང་བསོད་ནམས་སྟོབས་རྒྱལ་མཆོག་ནས་བཀའ་ཤག་གི་ལན་འདེབས་གསལ་བཤད་གནང་སྐབས།སྤྱི་འཐུས་ཁག་ཅིག་ནས་བོད་མི་གསར་འབྱོར་བ་རྣམས་ལ་སྡོད་ཁང་གསར་རྒྱག་སྐོར་ནང་སྲིད་ལས་ཁུངས་ཀྱི་ལས་བསྡོམས་མདོར་བསྡུས་ནང་གསལ་མེད་པ་དང་།གསར་འབྱོར་བ་ནི་གཞིས་བྱེས་གཉིས་བར་ན་བར་ལྷག་ཅིག་ཆགས་ཏེ་འཚོ་བའི་གནས་སྟངས་དཀའ་ལས་ཁག་པོ་ཆགས་ཡོད་པ་དང་།ནམ་ཞིག་ལ་གསར་འབྱོར་བ་མེད་པ་ཆགས་དུས་ཁང་པ་བརྒྱབ་ནའང་ཕན་ཐོགས་མེད་སྟབས།ད་ལྟ་བཀའ་ཤག་ནས་གསར་འབྱོར་ཚོར་སྡོད་ཁང་གསར་རྒྱག་སོགས་ཀྱི་འཚོ་བའི་མཐུན་རྐྱེན་བསྐྲུན་ཐབས་དགོས་སྐོར་སོགས་དགོངས་ཚུལ་དང་འབོད་སྐུལ་ཞུས་སོང་།